Vihreiden puheenjohtaja Ville Niinistö pohtii vappupuheessaan yhteiskuntasopimuksen ajatusta tänä aikana kun työ on muuttumassa, taloutta on uudistettava kestäväksi ja ihmiset tarvitsevat uudenlaista turvaa.

Kotikaupungissaan Turussa puhunut Niinistö korostaa päättäjien ja kansalaisten kumppanuuden tarvetta. Hän muistuttaa, että tällä hetkellä kaikki suurten puolueiden puheenjohtajat ja keskeisten työmarkkinajärjestöjen johtajat ovat keski-ikäisiä miehiä.

– Suomalaiset ovat kuitenkin yhdessä paljon enemmän: eläkeläisiä, lapsia, maahanmuuttajia, naisia, miehiä, opiskelijoita, erilaisia työntekijöitä, Niinistö sanoo, ja jatkaa: Suomi tarvitsee yhteiskuntasopimusta kaikkien ihmisten kesken – ei vain keski-ikäisten miesjohtajien.

Ville Niinistölle yhteiskuntasopimus merkitsee sitä, että yhdessä tekemällä rakennetaan parempaa huomista kaikille.

– Se tarkoittaa ylisukupolvista vastuuta siitä minkälaisena jätämme maamme lapsillemme. Se tarkoittaa sukupuolten välistä tasa-arvoa ja suvaitsevaisuutta. Päättäjien on nyt teoillaan osoitettava, että voimme luoda tulevaisuudenuskoa kaikille suomalaisille, Niinistö sanoo.

Konkreettiseksi ratkaisumahdollisuudeksi Niinistö tarjoaa perustulokokeilua.

– Poistetaan sosiaaliturvan väliinputoaminen. Tehdään mielekkäästä työnteosta ja yrittämisestä aina kannattavaa, kehottaa Niinistö.